b'\n_START_ARTICLE_\n\xc3\x98ster\xc3\xa5\n_START_SECTION_\n\xc3\x98ster\xc3\xa5 i Aalborgs historie\n_START_PARAGRAPH_\nBlandt \xc3\xa5erne omkring Aalborg var \xc3\x98ster\xc3\xa5 den bredeste og dybeste, s\xc3\xa5 den kunne fungere som havn. Aalborg opstod i Vikingetiden som en landsby ved \xc3\xa5ens udl\xc3\xb8b, der samtidig var et godt overfartssted ved et af Limfjordens smalleste steder._NEWLINE_I 1600-tallet var \xc3\x98ster\xc3\xa5 en vigtig del af Aalborgs infrastruktur. \xc3\x85en forsynede i ren\xc3\xa6ssancen byen med vand til husholdning og energi til en stigende m\xc3\xb8lledrift. Desuden fungerede \xc3\xa5en som vaskested og kloakafl\xc3\xb8b. Den var ogs\xc3\xa5 et naturligt element i f\xc3\xa6stningsv\xc3\xa6rket omkring Aalborghus._NEWLINE_K\xc3\xb8bm\xc3\xa6ndene byggede deres g\xc3\xa5rde omkring \xc3\x98ster\xc3\xa5. G\xc3\xa5rdenes st\xc3\xb8rrelse og opbygning vidner om den omfattende handel, som har fundet sted. To af de oprindelige k\xc3\xb8bmandsg\xc3\xa5rde er bevaret: Jens Bangs stenhus og hans halvbror J\xc3\xb8rgen Olufsens k\xc3\xb8bmandsg\xc3\xa5rd. Ogs\xc3\xa5 torvehandelen med k\xc3\xb8d, gr\xc3\xb8nt, br\xc3\xb8d m.m. fandt sted i omr\xc3\xa5det omkring \xc3\x98ster\xc3\xa5._NEWLINE_Sidst i 1800-tallet blev \xc3\xa5en gennem r\xc3\xb8r ledt uden om byens centrum, men det oprindelige forl\xc3\xb8b kan findes i stednavnene \xc3\x98ster\xc3\xa5, Aagade og M\xc3\xb8lleplads._NEWLINE_I 2009 afgav Teknik og Milj\xc3\xb8udvalget indstilling til byr\xc3\xa5det om at godkende en arbejdsproces frem mod en gen\xc3\xa5bning af \xc3\xa5en.'